நாகரிகத்தின் தொட்டில் எனவும் சுதந்திரம், சமத்துவம், சகோதரத்துவம் என்ற உயரிய கருத்தை உலகிற்கு வழங்கிய பிரான்சு தேசம் அந்நியர்களென இசுலாமியர்களைக் குறிவைக்கும் நோக்கத்தில் செயல்படுகின்றது எனக்கூறுகிறார்கள் உலகத்தை அனைவருக்குமானதாகக் கருதும் மனம் படைத்தவர்கள். ஒவ்வொரு நாடும் தான், தனது, தனது பூர்வகுடிகள் என்ற வாதத்தை – இனவாதத்தை நோக்கி நகர்ந்துகொண்டிருக்கின்றன. யூதர்களை வெறுக்கும் ஆரியக் கோட்பாட்டை உலகிற்கு வழங்கிய நாடு ஜெர்மனி. அவர்களின் வழித்தோன்றல்கள் உலக நாடுகள் ஒவ்வொன்றிலும் ஆட்சிக்கு வந்தவண்ணம் இருக்கிறார்கள். இந்தியாவில் ஏற்கெனவே நடந்து முடிந்துவிட்டது. இலங்கையில் அடக்கிமுடித்துவிட்டார்கள் இனவாதிகள். இன்னொரு உலகப்போரை முன்மொழியும் இனவாதத்தின் உச்சக்காட்சி எந்தத் தேசத்திலிருந்து கிளம்பும் எனச் சரியாகக் கணக்கிட முடியாத சூழல் உருவாகிவருகிறது.